KIRJALLINEN KYSYMYS E-0754/02

esittäjä(t): Isidoro Sánchez García (ELDR) komissiolle

(18. maaliskuuta 2002)

Aihe: Laiton maahanmuutto ja Kanariansaaret

Euroopan unionin ulkorajana ja Afrikan mantereen lähialueena Kanariansaarista on tullut kolmen viime vuoden aikana paikka, jonka kautta laittomat maahanmuuttajat tulevat yhteisön alueelle. Toisaalta on kaikkien tiedossa ja silminnähtävää, että saarten vastaanottokeskuksilla ei ole tarjota maahanmuuttajia varten tarvittavia sosiaalisia ja terveydenhoitoon liittyviä vähimmäisedellytyksiä. Tämä on aiheuttanut dramaattisia tilanteita, joiden seurauksena monet tahot ovat esittäneet valituksia ja jotka ovat aiheuttaneet todellista levottomuutta ja yhteiskunnallista huolta.

Tässä tapauksessa toimivalta maahanmuuton alalla kuuluu jäsenvaltio Espanjan keskushallinnolle. Kanariansaarten autonomisen hallituksen toistuvista huomautuksista ja protesteista huolimatta muutamat tahot ovat antaneet ymmärtää, että Espanjan hallitus rikkoo kaikkein olennaisimpia ihmisoikeusnormeja, koska se ei tarjoa maahanmuuttajille vastaanottokeskuksia, joissa pystytään tarjoamaan kaikkein vähäisimmät ja olennaisimmat hygieniaan ja terveydenhuoltoon liittyvät olot. Myöskään Espanjan ulkomaalaislakia ei noudateta.

Onko komissio tietoinen tästä maahanmuuttajien epänormaalista tilanteesta, ja mihin toimiin se aikoo ryhtyä, jotta asiasta vastaavat espanjalaiset viranomaiset noudattaisivat yhteisön toimielinten sopimuksia maahanmuuton ja ihmisoikeuksien alalla?

António Vitorinon komission puolesta antama vastaus

(13. toukokuuta 2002)

Arvoisan parlamentin jäsenen kysymys osoittaa, miten välttämätöntä on nopeasti vähentää laittoman maahanmuuton määrä minimiinsä. Komissio on toteuttanut toimenpiteitä kokonaisvaltaisen yhteisön politiikan alkuun saamiseksi tällä alalla, kuten on kuvattu 15. marraskuuta 2001 annetussa komission tiedonannossa laitonta maahanmuuttoa koskevasta yhteisestä politiikasta(1). Neuvosto hyväksyi 28. helmikuuta 2002 tämän laitonta maahanmuuttoa koskevan tiedonannon perusteella kokonaisvaltaisen suunnitelman laittoman maahanmuuton ja ihmisillä käytävän laittoman kaupan torjumiseksi.

Koska yhteisön ulkopuolisten maiden kansalaiset saattavat laittomasti jäsenvaltioiden alueelle tultuaan hakea turvapaikkaa, yhteisön yhteisen turvapaikkajärjestelmän luominen on myös tärkeää. Yhteisten turvapaikka-asioita koskevien säännösten luomiseksi komissio on jo tehnyt useita ehdotuksia, joista kaksi on erityisen tärkeitä parlamentin jäsenen esittämän kysymyksen kannalta. Komissio esitteli huhtikuussa 2001 ehdotuksen direktiiviksi, joka koskee sellaisten yhteisön ulkopuolisten maiden kansalaisten vastaanottoa, joilla on turvapaikkahakemuksen jättämisen vuoksi oikeus oleskeluun, vaikka he olisivat tulleet maahan laittomasti(2). Neuvosto saattaa hyväksyä tämän ehdotuksen lähitulevaisuudessa, ja siinä edellytetään, että jäsenvaltiot takaavat turvapaikanhakijoille asianmukaiset elinolosuhteet ja terveydenhuollon sekä varmistavat heidän perusoikeuksiensa täyden suojelun.

Lisäksi komission syyskuussa 2001 tekemässä direktiiviehdotuksessa(3) määritellään tarkemmin yhteisön ulkopuolisten maiden kansalaisten oikeudet ja edut heidän saatua pakolaisaseman tai jotakin muuta kansainvälistä suojelua.

Lopuksi olisi korostettava Kanariansaarten erityinen sijainti huomioon ottaen, että Marokon ja Euroopan unionin siirtolaisuusasiantuntijat käyvät maaliskuussa 2000 voimaan tulleen Euroopan unionin ja Marokon assosiaatiosopimuksen perusteella jatkuvaa vuoropuhelua. Molemmat osapuolet ovat yksimielisiä siitä, että kasvaviin muuttovirtoihin Pohjois-Afrikasta unioniin on löydettävä nopeasti ratkaisu.

(1) KOM(2001) 672 lopullinen.

(2) EYVL C 213 E, 31.7.2001.

(3) EYVL C 51 E, 26.2.2002.